b'\n_START_ARTICLE_\nED50\n_START_PARAGRAPH_\nED50 er et geodetisk datum. Navnet er en forkortelse for European Datum 1950._NEWLINE_Det er et horisontalt datum som definer en ellipsoide. Punktene p\xc3\xa5 jordoverflaten blir f\xc3\xb8rst overf\xc3\xb8rt til ellipsoiden, og deretter blir de overf\xc3\xb8rt til det todimensjonale kartplanet ved hjelp av en kartprojeksjon. Datumet bruker Hayford-ellipsoiden. Den har store halvakse 6 378 388,000 m og flattrykning 1 / 297. Fundamentalpunktet er Helmertturm i Potsdam, som i 1950 l\xc3\xa5 i \xc3\x98st-Tyskland._NEWLINE_I \xc3\xa5rene etter andre verdenskrig var det et stort \xc3\xb8nske hos geodeter om \xc3\xa5 knytte sammen grunnlagsnettene i ulike europeiske land. ED50 ble brukt i de fleste land i Vest-Europa unntatt Storbritannia, Irland, Sverige og Sveits. Fundamentalpunktet ble lagt i \xc3\x98st-Tyskland fordi man h\xc3\xa5pet \xc3\xa5 f\xc3\xa5 med landene i \xc3\x98stblokken, men det var mislykket._NEWLINE_I Norge ble ED50 brukt i hovedkartserien Norge 1:50000 f\xc3\xb8r EUREF89 overtok. P\xc3\xa5 sj\xc3\xb8kart ble ED50 brukt i perioden 1957\xe2\x80\x931992 og erstattet av WGS84.'